SLUTRAPPORT: L.Æ.S

Baggrund

Ideen til L.Æ.S udspringer af tidligere Kulturminister Marianne Jelveds Danmark Læser indsats, som hun igangsatte i 2013. Projekt L.Æ.S var oprindeligt del af Herning Kommunes ansøgning til at blive modellæsekommune. Herning Kommune fik afslag på ansøgningen.

Herning Bibliotekerne valgte, at ansøge udviklingspuljen for Folkebiblioteker og skolebiblioteker om støtte til L.Æ.S, da det blev muligt at søge midler til et projekt, hvis ide og mål lå i forlængelse af Danmark Læser initiativet og var inspireret af de 12 læsekommuners erfaringer.

Med L.Æ.S ønskede Herning Bibliotekerne at ramme målgruppen ”de travle familier” (jf. kulturvaneundersøgelsen 2012). Vi ønskede at øge læselysten, hos de voksne, som sjældent eller aldrig læser. I partnerskab med folkeskolen gav vi eleverne opgaven: ”Hvordan får du dine forældre til at læse mere?”. Opgaven skulle løses i innovationsforløb, der var tilrettelagt som entreprenørskabsbaseret undervisning. Gennem undervisningen aktiverede børnene den positive bevidsthed om og lyst til læsning hos deres forældre.

Herning Bibliotekerne modtog 148.000 kr. i støtte fra udviklingspuljen og gik herefter i gang med realisere projektet fra januar 2015 til og med december 2015.

Organisering

Herning Bibliotekerne indgik en samarbejdsaftale med Center for Børn og Læring i Herning Kommune.

Ansvars og opgavefordelingen var således:

Center for Børn & Læring skulle:

* Informere skolerne om projektet – fra skoleleder til den enkelte klasselærer, der skulle tilrettelægge den entreprenørskabsbaserede undervisning.
* Opfordre den enkelte skole til at deltage i L.Æ.S – og bede skolerne om at afsætte lærertimer til afvikling af innovationsforløbene.
* Kontakte skolerne, så de organiserede selve forløbene ift. den læring om innovation, som skulle finde sted.
* Informere tovholdergruppen for entreprenørskab i folkeskolen i Herning Kommune.
* Udpege 3 entreprenørskabslærere, som skulle være en del af projektgruppen for L.Æ.S.

Herning Bibliotekerne skulle:

* Være opgavestiller og have projektledelsen
* Give litteraturfagligt indput til de deltagende klasser
* Styre projektøkonomien, evaluere og opsamle evt. metoder.

**Styregruppen:**

Bestod af Udviklingschef Sara Jørgensen, og pædagogisk konsulent Anne-Helen Hvelplund fra Center for Børn og Udvikling. Anne Helen Hvelplund gik mit i projektperioden på pension. Jette Vestergaard Jul fra Center for Børn & Læring indgik i styregruppen i den resterende projektperiode.

Gruppen mødtes et par gange henover projektperioden.

**Projektgruppen:**

Bestod af 3 lærere udpeget af Center for Børn og Læring og så projektleder Anne Juul Andersen, Herning Bibliotekerne.

Gruppen mødtes en gang om måneden fra februar til januar 2016 og udviklede projektet. Ideer blev besluttet og realiseret i tæt samarbejde.

Projektgruppen løste følgende opgaver i fællesskab:

* Skrev en udvidet og mere præcis opgaveformulering til eleverne.
* Formulerede en lærervejledning – med alle informationer om projektet og forslag til konkrete innovationsmetoder til at tilrettelægge den entreprenørskabsbaserede undervisning.
* Ideudviklede og fik produceret en ”Kick-off video”. Videoen introducerede eleverne til opgavens ide og de krav, der blev stillet til opgaveløsningen. Videoen skulle eleverne streame via projektets hjemmeside www.læsherning.dk.
* Drøftede opbygning og indhold til projektets hjemmeside: www.læsherning.dk.
* De tre lærere gav sparring på indholdet i den litteraturformidlende aktivitet som Herning Bibliotekerne tilbød til de deltagende klasser.
* Formidlede projektets konkurrenceaspekt til de deltagende lærere og elever.
* Realiserede udstilling L.Æ.S på Biblioteket i Herning fra 10. – 12. december 2015. På udstillingen blev alle de deltagende klassers kreative produkter fra innovationsforløbene på skolerne udstillet.
* Planlagde livestreaming af udstillingen ud til alle deltagende klasser og udsendte en goodiebag med julesmåkager til hver deltagende klasse – som tak for en god indsats.
* Udformede et evalueringsskema til de deltagende lærere.

Tidsforløb:

Projektet fulgte i hele projektperioden den skitserede tidsplan fra projektsansøgningen.

I projektperioden var der stor fokus på at involvere de deltagende folkeskoler tidligt, så skolernes planlægning kunne tilpasses projektets forløb.

Allerede i februar 2015 blev skoleledere fra Herning Kommunes folkeskoler orienteret om L.Æ.S af Center for Børn og Læring.

Marts 2015 inviterede Herning Bibliotekerne selvsamme skoler ind til et orienteringsmøde om projekt L.Æ.S. Deltagerne på mødet var tovholderlærerne for entreprenørskabsbaseret undervisning på skolerne. Tovholderne gik efter mødet ud på hver deres skole og orienterede deres kollegaer. Så der tidligt i projektperioden blev bragt information om projektet ud til den enkelte udførende entreprenørskabslærer for at skabe engagement og ejerskab til projektets opgave og idé.

Herefter skulle skolerne tage stilling til, om de ville deltage i projektet og tilmelde skoleklasser. Deadline for tilmelding var uge 25 – lige før sommerferien. Skolerne kunne både tilmelde indskoling, mellemtrin og udskolings klasser, hvis det passede ind i den pågældende skoles undervisningsplan.

Folkeskolerne var meget positive over for L.Æ.S. 13 skoler tilmeldte tilsammen 50 skoleklasser, langt størsteparten var indskolings- og mellemtrins klasser. De deltagende folkeskoler var spredt udover hele Herning Kommune. Der var både skoler fra landdistrikterne og skoler fra Herning by.

Mandag d. 7. september 2015 afholdt Biblioteket i Herning en kick-off workshop for de 50 deltagende lærere, hvis klasser skulle deltage i projektet. På dette møde præsenterede projektleder Anne Juul Andersen L.Æ.S projektet i detaljer. Lærerne så kick-off videoen, fik udleveret lærervejledning, og fik efterfølgende mulighed for at starte planlægningen af deres klassers L.Æ.S innovationsforløb.

Det var op til hver enkelt af de deltagende lærere, hvordan de ville tilrettelægge klassens innovationsforløb. Forløbene skulle blot afvikles i tidsperioden fra 1. oktober til og med 30 november. Nogle klasser kørte innovationsforløbet henover en uge, andre 14 dage og nogle længere tid. Mange af de deltagende skoler havde tilmeldt hele årgange til projektet, hvilket betød, at lærerne arbejdede meget på tværs af klasser, fag og årgange.

Afslutningen af L.Æ.S blev markeret med en stor udstilling på Biblioteket i Herning fra d. 10. – 12. december 2015. Åbningen af udstillingen og præmieoverrækkelsen til de 3 klasser, som vandt L.Æ.S konkurrencen, blev livestreamet ud til de resterende 47 klasser, som sad og så med. Mange elever kom forbi biblioteket i dagene 10 – 12. december og så udstillingen med deres familier.

Afslutningsvis blev de deltagende lærere inviteret ind på Biblioteket i Herning til et evalueringsmøde om L.Æ.S 11. januar 2016.

Opgave formulering L.Æ.S:

De deltagende elever fik stillet følgende opgave:

Hvordan får du dine forældre til at læse mere?

Forundersøgelsen:

I skal undersøge, hvor meget klassens forældre i gennemsnit har læst den sidste uge inden start af jeres innovationsforløb.

De kreative ideer skal føres ud i livet og synliggøres i lokalområdet.

I skal dokumentere, hvad der fik jeres forældre til at læse mere. Løsningen skal dokumenteres i kreativ form.

Slutundersøgelsen:
Til slut skal I undersøge, hvor meget klassens forældre i gennemsnit har læst den sidste uge af jeres innovationsforløb.

L.Æ.S Konkurrencen

Konkurrencen i L.Æ.S tog afsæt i opgaveformuleringen og løsningen af for- og slutundersøgelsen i innovationsforløbet. Konkurrencen skulle motivere eleverne til at løse opgaven bedst muligt. Konkurrencen som motivationsfaktor var en stor succes.

Eleverne kunne vinde følgende præmier:

* 1.Præmie: Den klasse med den højest gennemsnitlig procentvise stigning i antal læste minutter blandt de deltagende forældre vinder en tur for hele klassen til Baboon City i Herning.
* 1.Præmie: Den klasse med den mest kreative løsning af opgaven vinder en tur for hele klassen til Baboon City i Herning.
* 2. Præmie: Gavekort på 2000 kr. til spil / legetøj som klassen har lyst til at have.
* 3. Præmie: Klassen vinder et gavekort på 1000 kr., som kan bruges til klassens næste klassefest.

Bedømmelseskriterierne for konkurrencen var:  **-** Den procentvise stigning i antal læste timer blandt klassens forældre. - Den kreative ide - Synliggørelsen af den kreative ide i lokalområdet - Den kreative dokumentation som afleveres på biblioteket.

**Dommerpanel:**Anne Helen Hvelplund, Center for Børn & Læring
Sara Jørgensen, Herning Bibliotekerne
Lene Rikke Bresson, forfatter
Lisbet Hauge, Herning Billedskole

Da L.Æ.S blev præsenteret for de deltagende lærere, var det konkurrencedelen af projektet som fik mest kritik. Primært fordi lærerne frygtede, at konkurrenceaspektet ville dræbe elevernes kreativitet i den entreprenørskabsbaserede undervisning. For at imødekomme denne kritik, blev der to 1. præmier i konkurrencen. Så elevernes kreative løsning af opgaven i den entreprenørskabsbaserede undervisning var lige så vigtig en del af projektet som resultatet af forældrenes gennemsnitlige antal læste minutter af for- og slutundersøgelsen.

Et andet kritikpunkt var, hvad den enkelte lærer skulle stille op, hvis der var elever, hvis forældre ikke ville deltage, var dårligt læsende eller generelt negative over for involvering i projektet. Lærerne var nervøse for, at for- og slutundersøgelsen kunne skabe unødig fokus på elevernes forskellige familiebaggrunde.

Projektgruppen imødekom kritikken ved at indskrive nogle etiske retningslinjer for innovationsforløbene. Disse retningslinjer blev lærerne bedt om at kommunikere til eleverne og deres forældre. De etiske retningslinjer var:

Vær opmærksom på, at nogle forældre kan føle sig presset eller stødt, når de får opgaven, husk derfor følgende i kommunikation med elever og forældre:

* At snakke med klassen om, hvordan de deltagende forældre kan sikres anonymitet
* Det handler om, at man læser mere - ikke hvor meget.
* Dethandler om, hvor lang tid man læser – ikke hvor mange sider man har læst.
* Det skal være sjovt og hyggeligt at læse.

Dernæst besluttede projektgruppen i samråd med styregruppen, at alt læst ”tekst” kunne tælles med i antal læste minutter, når eleverne skulle løse for- og slutundersøgelsen. ”Tekst” kunne være alt lige fra fag- og skønlitteratur, til magasiner, aviser, text tv, artikler på Facebook og lange teksttunge mails. Dette betød, at flere forældre gerne ville deltage i projektet – selvom forældrene måske var svage læsere eller aldrig læste skønlitteratur. Gennemsnitligt var der 25 forældre pr. deltagende klasse som deltog i L.Æ.S.

Det var læreren som indrapporterede forældrenes antal læste minutter i for- og slutundersøgelsen digitalt via [www.læsherning.dk/](http://www.læsherning.dk/) registrering.

Litteraturformidlende aktivitet

Fra 1. oktober til 30 november tilbød Herning Bibliotekerne at komme ud på de deltagende skoler og afholde en litteraturformidlende aktivitet for de deltagende klasser. Langt størsteparten af de deltagende skoler ville gerne have den litteraturformidlende aktivitet på skolen. Et par skoler valgte at komme ind på biblioteket og afholde aktiviteten der. Samtlige 13 deltagende skoler og 49 klasser sagde ja tak til at få besøg af Biblioteket. Skolerne samlede klasserne årgangsvis, så vi ”kun” afholdt 1 litteraturformidlende aktivitet pr. tilmeldt årgang til L.Æ.S. Fra 1. oktober til 30. november afviklede biblioteket 30 litteraturformidlende aktiviteter.

Formålet med den litteraturformidlende aktivitet var at øge læselysten hos eleverne og lave en anderledes litteraturformidling af voksen litteratur – så børnene kunne formidle den gode læseoplevelse videre til deres forældre.

Den litteraturformidlende aktivitet var en anderledes og sjov "book"talk, hvor vi præsenterede udvalgte titler, genrer, tendenser for eleverne. Vi præsenterede både bøger, e-bøger, sms noveller, magasiner, digitale databaser og lydbøger. Altså en meget bred vifte af forskellige medier blev præsenteret.

Den litteraturformidlende aktivitet rettede sig primært mod, hvad voksne kunne læse - så børnene kunne tage viden, inspiration med hjem til forældrene.

Vi bad forældrene (og deres barn) om at udfylde et kort, overordnet spørgeskema om deres læsevaner på [www.læsherning.dk](http://www.l‘sherning.dk/). Der var flere forældre som udfyldte skemaet. Den litteraturformidlende aktivitet tog i så vidt muligt udgangspunkt i besvarelserne fra spørgeskemaet om læsevaner. Så præsentationen af titler og medier blev justeret fra skole til skole, klasse til klasse, årgang til årgang. Den litteraturformidlende aktivitet tog 45 min. – 1 lektion.

Vi havde lavet 3 forskellige litteraturformidlende aktiviteter – alt efter årgang.

**Indskoling**: Fokus på fælleslæsning med mor og far. Fokus på præsentation af gode højtlæsningsbøger inden for forskellige genrer.

**Mellemtrin**: Præsentation af bøger fra 5 forskellige genrer inspireret af ”Noget der ligner” liste fra litteratursiden.dk.

**Udskoling**:
Fokus på litteratur som både far og søn, mor og datter vil synes er spændende at læse. Det kan fx være YA ( Young Adult), chick lit, sports biografier, krimi, historiske romanserier mv.

De litteraturformidlende aktiviteter var en stor succes. Vi kunne tydeligt mærke på eleverne, at mange af dem havde haft en rigtig god snak med deres forældre om læsning og litteratur inden vores besøg. Mange elever – især på mellemtrin – kunne nikke genkendende til mange af de romantitler / forfattere vi præsenterede. Eleverne var også selv meget aktive i løbet af vores oplæg og fortalte, hvad deres forældre kunne lide at læse.
For elever i indskolingen kunne vi registrere en øget interesse for at bladre i de højtlæsningsbøger, vi præsenterede. Mange af eleverne fik endda skrevet titler ned, som de så ville få deres forældre til at låne på biblioteket og læse for dem.

I og med vi præsenterede en bred vifte af medier for børnene, blev børnene mere bevidste om, at læsning kan være skønlitteratur men også være aviser og magasiner trykt såvel som digitalt, en kogebogsopskrift eller noget helt fjerde.

L.Æ.S mål:

L.Æ.S havde følgende mål:

* At børnene udtænker nye metoder til at øge forældrenes læsning og afprøver dem i

praksis.

* At børnene opfinder nye, anderledes og kreative måder at formidle litteratur og læsning.
* At børnene og deres forældre får et bredere kendskab til litteratur og nye læseformer.
* At børnene udnytter konkurrenceaspektet i projektet – og opfordrer deres forældre til at læse mere.
* At Biblioteket opnår erfaringer med facilitator rollen, dvs. metoder til at udbrede læsning gennem andre aktører.
* At bibliotek og folkeskoler tester læsefremmende partnerskab.

Projektets mål er blevet opfyldt.

Det var et positivt og meget succesfuldt partnerskab mellem Herning Bibliotekerne og folkeskolerne. Begge parter fik udvidet deres netværk og kendskab til hinandens verdener. Mange lærere skrev i deres evaluering af projektet, at de meget gerne vil deltage i et lignende projekt i fremtiden.

Biblioteket fik gennem de mange litteraturformidlende aktiviteter for de 50 skoleklasser bred erfaring med facilitator rollen og formidling af litteratur gennem andre aktører (børnene).

Eleverne fik et bredere kendskab til litteratur og nye læseformer gennem innovationsforløbene. Bibliotekets litteraturformidlende aktivitet for hver deltagende klasse i L.Æ.S. bidrog til, at eleverne fik udvidet deres litterære viden og fik et kendskab til bibliotekets mange digitale ressourcer som fx e-reolen, SMS-press og PressReader (magasiner, aviser online). Især brugen af SMS-press steg markant i projektperioden. SMS-press tiltalte eleverne meget.

I innovationsforløbene fik eleverne udviklet deres entreprenørielle kompetencer. Primært fordi opgaven var interessant for vedkommende for børnene.

Børnene oplevede L.Æ.S som virkelighedsnært og konkret brugbart. Det var meningsgivende for børnene, fordi opgaven relaterede sig til den enkelte elevs livsverden - barnets egen hverdag og familie.

Eleverne udtænkte nye metoder til at øge deres forældres læsning og afprøvede dem i praksis. Fordi børnene forstod, at de ved at løse opgaven skulle lave nytteværdi for andre. Deres opgaveløsning skulle bruges til noget konkret: Mor og far skulle læse noget mere. Derfor var børnene meget dedikerede i opgaveløsningen, og de opfandt nye, anderledes og kreative måder at formidle læsning til deres forældre.

En årsag til dette var, at eleverne kunne godt lide, at de selv var med i hele innovationsprocessen. Den udførende fase var en del af opgaven. På den måde har opgaven ”Hvordan får du din mor og far til at læse noget mere?” – og det enkelte innovationsforløb i høj grad motiveret de deltagende elever til læring.

Biblioteket har derfor også kunnet konstatere, at mange deltagende skoler har kunnet bruge L.Æ.S opgaven til at arbejde på tværs årgange og faglige læringsmål. Skolerne har kunnet bruge L.Æ.S og opgaveformuleringen direkte i deres undervisningsforløb.

Dette afspejles i, at eleverne i innovationsforløbene har tilegnet sig færdiges og vidensmål fra forskellige fag. Projektet har understøttet elevernes læring i fagrækken og de tværgående temaer (Sproglig udvikling, IT og medier, Innovation og Entreprenørskab, Elevernes alsidige udvikling).

Eleverne udtænkte i høj grad nye metoder til at øge forældrenes læsning og afprøvede dem i praksis. Eleverne opfandt nye, anderledes og kreative måder at formidle litteratur og læsning på.

Mange elever afprøvede metoder til at øge forældrenes læsning, ved at koble børnenes huslige pligter til det at læse. Eksempelvis: ”hvis jeg tager opvasken, så kan du læse mor / far” osv. En anden ide var at lave en læseaften frem for en fjernsynsaften. En klasse hang ”læse” plakater op i lygtepælene tæt ved skolen, andre klasser afholdt klassearrangementer, med fokus på læsning og elevernes opfordring til forældrenes læselyst. En klasse skrev historier på toiletpapir – så kunne mor og far læse mere, mens de sad på toilettet.
Alle klassernes kreative måder at formidle litteratur og læsning på kan ses [www.læsherning.dk](http://www.læsherning.dk).

Succeskriterier L.Æ.S

* Hver skole tilmelder min. 1 skoleklasse
* Hver forældre i de deltagende klasser læser i gennemsnit min. 100 minutter.
* Herning Bibliotekerne faciliterer min. 1 litteraturformidlende aktivitet for hver klasse, samt et samlet kick-off arrangement for alle de deltagende klasser.

 Succeskriterierne er blevet opfyldt.

Hver deltagende skole tilmeldte mere end 1 skoleklasse. Samlet antal deltagende klasser blev 50.

Samlet resultat af for- og slutundersøgelsen blev, at eleverne i L.Æ.S samlet set fik deres forældre til at læse 50 % mere. Hvilket svarer til 2390 timer.

Så succeskriteriet, at hver forældre i de deltagende klasser i gennemsnit ville læse min. 100 minutter blev opfyldt. Dette afspejler sig også i de enkelte klassers resultat af for- og slutundersøgelsen.

Flere af de deltagende klasser fik deres forældre til at læse mere end 100 % mere og rigtig mange klasser fik deres forældre til at læse 80 % eller mere. De 3 klasser som fik den gennemsnitlig højest procentstigning i antal læste minutter blev:
1. Kibæk Skole 1.B (197%), 2. Herningsholm 6.B (173%), 3. Tjørring Skole 3.A (145 % ).

Se flere resultater af klassernes for- og slutundersøgelse på [www.læsherning.dk](http://www.læsherning.dk)

Herning Bibliotekerne faciliterede fra 1. oktober til 30 november 30 litteraturformidlende aktiviteter. Grundet de mange deltagende klasser i projektet, samlede vi besøgene, så vi besøgte de deltagende skoler 1 gang. For hvert besøg afholdt vi 1 – 4 litteraturformidlende aktiviteter alt efter, hvor mange klasser skolen havde tilmeldt.

Der blev ikke afholdt et samlet kick-off arrangement for alle de deltagende klasser. Hver klasse så i stedet for kick-off videoen på [www.læsherning.dk](http://www.læsherning.dk).

Åbningen af udstilling L.Æ.S 10. december blev en større afsluttende event, der markerede for alle de deltagende klasser at L.Æ.S var slut.

Perspektiv:

Projekt L.Æ.S har givet en varig effekt i form af nye måder at formidle litteratur og læselyst til forældre – både direkte og indirekte.

De deltagende børn og deres forældre har opnået et øget kendskab til biblioteket og bibliotekets tilbud med diverse arrangementer, digitale ressourcer og fysiske materialer til hjemlån. Børnene er blevet præsenteret for materialer, der har bidraget til at øge børnenes – og de deltagende forældres læselyst.
Derfor vurderer vi, at de deltagende børn og deres forældre fortsat vil læse og gøre brug af nye læseformer efter at have været med i L.Æ.S. Fordi L.Æ.S har bidraget til at gøre forældre og børn opmærksomme på læsning som fælles ”kvalitetstid” i en ellers stresset og tidspresset hverdag.

Fremtid – har L.Æ.S sat sig spor?

Herning Bibliotekerne vil i 2016 styrke samarbejdet med folkeskolerne i Herning Kommune. Herning Bibliotekerne vil bl.a. udsende et samlet aktivitets- og inspirationskatalog, som lærerne kan gøre brug af i undervisningen. Ligesom L.Æ.S vil bibliotekets tilbud i kataloget have til formål at styrke og øge kendskabet til biblioteket og dets tilbud, og øge børnenes læselyst ved inspiration til nye gode læseoplevelser. Hvis det er muligt vil Herning Bibliotekerne igen stille en opgave til eleverne, som skal løses i et innovationsforløb.

I 2016 sætter Herning Bibliotekerne også fokus på bibliotekets rolle i landdistrikterne. I L.Æ.S deltog en del skoler fra landdistrikterne. Flere familier i dele af landdistrikterne i Herning Kommune har fået øget deres kendskab til Biblioteket og benytter det nærmeste lokalbibliotek i området – qua deltagelsen i L.Æ.S. Denne positive viden og kendskab vil bibliotekets kommende landdistriktsstrategi bl.a bygge videre på og styrke.

Herning Bibliotekerne vil fortsat udvikle og afprøve anderledes former for litteraturformidling – i biblioteket og uden for bibliotekets rammer i partnerskab med andre kulturinstitutioner, virksomheder og foreninger.

Projektleder Anne Juul Andersen, Herning Bibliotekerne, 31-03-2016.